Document ID: 31986R1797

*****
ΚΑΝΟΝΙΣΜΟΣ (ΕΟΚ) αριθ. 1797/86 ΤΟΥ ΣΥΜΒΟΥΛΙΟΥ
της 9ης Ιουνίου 1986
σχετικά με την κατάργηση ορισμένων ταχυδρομικών τελών κατά την προσκόμιση στο τελωνείο
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,
την πρόταση της Επιτροπής (1),τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι η απόφαση 79/8/ΕΟΚ των αντιπροσώπων των κυβερνήσεων των κρατών μελών της Ευρωπαϊκής Οικονομικής Κοινότητας, συνελθόντων στα πλαίσια του Συμβουλίου της 18ης Δεκεμβρίου 1978 περί καταργήσεως ορισμένων ταχυδρομικών τελών κατά την προσκόμιση στο τελωνείο (4), κατάργησε την είσπραξη τελών κατά την προσκόμιση στο τελωνείο για τις αποστολές εμπορευμάτων που αποστέλλονται από ένα κράτος μέλος και απολαύουν, κατά την εισαγωγή τους, ατέλειας από τους φόρους κύκλου εργασιών και τους ειδικούς φόρους κατανάλωσης·
ότι οι αρχές ορισμένων κρατών μελών συνεχίζουν, ως εκ τούτου, να εισπράττουν τέτοιου είδους φόρους για τις υπόλοιπες αποστολές κοινοτικών εμπορευμάτων που αποστέλλονται από άλλο κράτος μέλος·
ότι πρέπει να ενισχυθεί η εσωτερική αγορά της Κοινότητας μειώνοντας και, στο μέτρο του δυνατού, καταργώντας τις ισχύουσες διατυπώσεις και τις δαπάνες κατά τις συναλλαγές κοινοτικών εμπορευμάτων μεταξύ των κρατών μελών· ότι η οριστική κατάργηση των ταχυδρομικών τελών κατά την προσκόμιση στο τελωνείο, στις ενδοκοινοτικές συναλλαγές, θα συνεισέφερε κατά πολύ στην πραγματοποίηση του στόχου αυτού προκαλώντας άμεσα και απτά αποτελέσματα στις συναλλαγές αυτές προς όφελος των ευρωπαίων πολιτών·
ότι, εντούτοις, η συνθήκη δεν προβλέπει τις απαιτούμενες για το σκοπό αυτό εξουσίες εκτός από εκείνες του άρθρου 235,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Δεν εισπράττονται πλέον ταχυδρομικά τέλη κατά την προσκόμιση στο τελωνείο αποστολών εμπορευμάτων, που αποστέλλονται από ένα κράτος μέλος και πληρούν τους όρους που προβλέπονται στα άρθρα 9 και 10 της συνθήκης.
Άρθρο 2
Κατά παρέκκλιση του άρθρου 1, οι ισχύουσες στην Ισπανία και την Πορτογαλία διατάξεις, σχετικά με τα ταχυδρομικά τέλη κατά την προσκόμιση στο τελωνείο, για τις συναλλαγές με τρίτες χώρες, μπορούν να εφαρμόζονται με τους ίδιους όρους και για τις συναλλαγές στο εσωτερικό της Κοινότητας για όσο χρονικό διάστημα εισπράττονται τελωνειακοί δασμοί κατά τις συναλλαγές αυτές.
Άρθρο 3
Ο παρών κανονισμός αρχίζει να ισχύει την 1η Ιανουαρίου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 9 Ιουνίου 1986.

Labels: 12
3